ROZHODNUTIE KOMISIE
z 20. októbra 2005,
ktorým sa mení a dopĺňa rozhodnutie 2005/693/ES o určitých ochranných opatreniach v súvislosti s vtáčou chrípkou v Rusku
[oznámené pod číslom K(2005) 4176]
(Text s významom pre EHP)
(2005/740/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 1 a 6,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 1 a 5,
keďže:
(1)
Vtáčia chrípka je infekčné vírusové ochorenie hydiny a vtákov spôsobujúce úmrtnosť a poruchy, ktoré môžu rýchlo nadobudnúť epizootické rozmery a tým predstavovať vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny.
(2)
Rozhodnutie Komisie 2005/693/ES zo 6. októbra 2005 o určitých ochranných opatreniach v súvislosti s vtáčou chrípkou v Rusku (3), bolo prijaté po prípadoch prepuknutia vtáčej chrípky v Rusku. Toto rozhodnutie pozastavuje dovoz iných vtákov ako hydiny z Ruska.
(3)
Okrem toho sa rozhodnutím 2005/693/ES pozastavuje dovoz nespracovaného peria a častí peria z regiónov Ruska uvedených v prílohe I k predmetnému rozhodnutiu. Dovoz nespracovaného peria a častí peria je za istých podmienok stále povolený z tých regiónov Ruska, ktoré nie sú uvedené v prílohe I k predmetnému rozhodnutiu, vrátane regiónov, ktoré sa nachádzajú na západ od pohoria Ural a v ktorých vtáčia chrípka ešte neprepukla ku dňu prijatia rozhodnutia 2005/693/ES.
(4)
Rusko informovalo 19. októbra Komisiu o prepuknutí vtáčej chrípky v Tule, v centrálnom federálnom okruhu Ruska, v ktorom prepuknutie choroby nebolo predtým hlásené a z ktorého sa nespracované perie a časti peria naďalej môžu dovážať v súlade s rozhodnutím 2005/693/ES.
(5)
V súvislosti s nedávnym prepuknutím vysoko patogénnej vtáčej chrípkey zapríčinenej vírusom chrípky A, subtyp H5N1, v Turecku, Rumunsku a v Rusku je z nepriamych dôkazov a údajov molekulárnej epidemiológie takmer jasné, že vírus vtáčej chrípky sa do týchto tretích krajín rozšíril zo strednej Ázie prostredníctvom sťahovavého vtáctva. O tom svedčí i správa nedávnej misie Svetovej organizácie pre zdravie zvierat (World Organization for Animal Health, O.I.E.) v Rusku, ktorá bola uverejnená 14. októbra 2005.
(6)
Dovoz nespracovaného peria a častí peria do Spoločenstva by sa mal preto zakázať z tých regiónov Ruska, v ktorých sa vyskytla vtáčia chrípka alebo ktoré sú zvlášť vystavené riziku na základe súčasných znalostí o trasách sťahovavých vtákov prilietajúcich z oblastí v strednej Ázii a na Sibíri, v ktorých bol výskyt choroby zaznamenaný.
(7)
Príloha I k rozhodnutiu Komisie č. 2005/693/ES by sa preto mala zodpovedajúcim spôsobom zmeniť a doplniť.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Do prílohy I k rozhodnutiu Komisie č. 2005/693/ES sa dopĺňajú tieto body 4, 5, 6 a 7:
„4. Centrálný federálny okruh
Zahŕňa tieto subjekty Ruskej federácie: Belgorodská oblasť, Brianska oblasť, Ivanovská oblasť, Jaroslavlianska oblasť, Kalužská oblasť, Kostromská oblasť, Kurská oblasť, Lipecká oblasť, Moskva (federálne mesto), Moskovská oblasť, Oriolská oblasť, Riazanská oblasť, Smolenská oblasť, Tambovská oblasť, Tulská oblasť, Tverská oblasť, Vladimírska oblasť, Voronežská oblasť.
5. Južný federálny okruh
Zahŕňa tieto subjekty Ruskej federácie: Adygejská republika, Astrachánska oblasť, Čečenská republika, Dagenstánska republika, Ingušská republika, Kabardsko-balkarská republika, Kalmycká republika, Karačajsko-čerkeská republika, Krasnodarský kraj, Severoosetská republika, Stavropoľský kraj, Rostovská oblasť, Volgogradská oblasť.
6. Juhozápadný federálny okruh
Zahŕňa tieto subjekty Ruskej federácie: Archangeľská oblasť, Komijská republika, Novgorodská oblasť, Pskovská oblasť, Vologdská oblasť.
7. Privolžský federálny okruh
Zahŕňa tieto subjekty Ruskej federácie: Baškirská republika, Čuvašská republika, Kirovská oblasť, Marijská republika, Mordvianska republika, Nižnonovgorodská oblasť, Orenburská oblasť, Penzianska oblasť, Permská oblasť, Permský autonómny okruh, Samarská oblasť, Saratovská oblasť, Tatárska republika, Udmurtská republika, Ulianovská oblasť.“
Článok 2
Toto rozhodnutie je určené členským štátom.
V Bruseli 20. októbra 2005